氣候

係指長時期嘅平均天氣，一般來講呢段時間有30年咁長。氣候亦都可以定義做天氣統計，預計日復日、年復年嘅變化。

基本概念 

地球個大氣圈唔係靜止嘅，而佢嘅郁動支配咗天氣同氣候。嚟自太陽嘅能量將地表同上面嘅對流層入面嘅氣體加熱，空氣一受熱就會膨脹，跟手就因為密度下降而向上升，四周圍凍啲、密度高啲嘅氣體會過嚟填補，於是乎啲空氣就係噉郁嚟郁去－就係所謂嘅大氣環流。主要嘅大氣環流帶有緯度 30° 以下赤道地區嘅信風同緯度 30° 至 60° 之間嘅中緯度西風帶。呢啲環流令到地球嘅熱能重新分佈，仲產生咗各種嘅天氣現象同氣候條件。

大氣圈同水循環好有啦掕，而佢哋之間嘅互動亦都影響到天氣同氣候。由地表嗰度蒸發走嘅水蒸氣跟手就會俾大氣環流吹嚟吹去。如果大氣環境啱嘅話，又暖又濕立立嘅空氣會上升，跟住佢入面嘅水汽會凝結，形成降水跌返落地面。降水大部分都會通過河流系統流去啲低海拔嘅地區，通常會返去海或者聚集喺湖嗰度。呢種水循環係地球有得維持生命嘅主要原因之一。佢仲會侵蝕地表，令到地表喺長遠嚟睇會慢慢噉走樣。

地球各地嘅降水量因為大氣環流、地貌特徵、同埋氣溫差異等嘅因素所以好唔一致，由年年幾千毫米到一年唔夠一毫米嘅都有。

大氣圈喺各個緯度嘅分佈同厚度都唔同。噉都會左右到天氣同氣候。愈係喺高緯度嘅地區，太陽照落地面嘅角度就會愈細，於是喺嗰啲地區陽光要通過嘅大氣層就會厚啲，所以嗰啲地區冇噉好日頭，平均氣溫都會低啲。緯度每高 1 度，海平面嘅年平均氣溫就降低大約 0.4°C 。地球表面有得分做氣候大致相似嘅好多個緯度帶，由赤道到兩極跟次序係熱帶、亞熱帶、溫帶、同極地氣候。氣候分區亦都可以跟氣溫同降水量嘅異同嚟整，喺呢度常用嘅柯本氣候分類法將全球嘅氣候分做五大類：A類熱帶氣候、B類乾旱氣候、C類溫帶氣候、D類冷溫帶氣候、E類極地氣候、同高山氣候。

1913 年喺美國加利福尼亞州死亡谷國家公園嘅爐溪谷地測到嘅 56.7°C 係地球上目前測到嘅最高氣溫；1983 年喺南極洲沃斯托克站測到嘅 −89.2°C 係地球上有紀錄嘅最低氣溫之一，而遙感衛星曾經喺南極洲東部測到低到 −94.7°C 嘅溫度，係有紀錄而嚟嘅地球最低温。呢啲氣溫只不過係由廿世紀以嚟用現代儀器度到嘅，可能未完整體現到地球氣溫嘅範圍。

熱力學 
複雜系統
自然規律

攷